Ivan osuđen jer je vozio pijan: Nije moguće, popio sam jedno pivo!

Ivan je proglašen krivim i osuđen jer je vozio pijan. No, on tvrdi da to nije istina i da je za sve kriva policija i neispravan alkometar.

Prema presudi, Ivan (54) je u travnju oko ponoći u Zagorskoj ulici u Novom Marofu upravljao škodom varaždinskih oznaka “iako je u svojem organizmu imao koncentraciju alkohola, koja je umanjena za granicu dopuštene pogreške iznosila 1,69 g/kg”.

Osim toga, upravljao je automobilom “za koji je važenje prometne dozvole isteklo s danom 26. travnja”, ističe se u presudi. Ivan je kažnjen sa 1410 eura plus 50 eura troškova i četveromjesečnom zabranom upravljanja.

No, on upozorava kako to ne može biti istina i predlaže nove dokaze, posebno da se ispita je li alkometar bio baždaren i ispravan. Žali se i da ga policija nije vodila na ispitivanje krvi i urina, što bi pokazalo da nije toliko pio.

“Popio sam jednu pivu od pola litre, i to neposredno prije alkotestiranja, pa nikako nisam mogao napuhati 1,79 promila”, branio se Ivan.

No, pokopalo ga je svjedočenje policajca koji ga je zaustavio i zapisnik kojeg je te noći potpisao nakon alkotestiranja.

“Rekao mi je da je kroz dan popio četiri gemišta od po dva deci i jedno pivo od pola litre oko 23 sata, a mi smo ga testirali na alkohol u 00,07 sati. Na rezultat nije imao nikakvih primjedaba i zapisnik je svojevoljno potpisao”, naglasio je policajac.

Sudac je na koncu povjerovao policajcu i službenom zapisniku, a ne Ivanu kojem ostaje mogućnost da se žali na presudu.

Objava Ivan osuđen jer je vozio pijan: Nije moguće, popio sam jedno pivo! pojavila se prvi puta na Danica.hr.