Mladić varalici uplatio 15.000 eura jer mu je obećao dati 20.000 eura

Naivni je mladić ‘olakšan’ za 15.000 eura jer mu je prevarant putem interneta obećao uplatiti 20.000 eura.

Još jedna nevjerojatna priča o internetskoj prevari stiže s novomarofskog područja. Policija je u srijedu otkrila kako je do svega došlo.

​”Policijski službenici Policijske postaje Novi Marof zaprimili su kaznenu prijavu 27-godišnjaka zbog sumnje u počinjenje kaznenog djela prijevare.

On je u ožujku putem interneta naišao na oglas u kojem se nude subvencije za početak poslovanja, a kako je početkom godine otvorio svoju tvrtku, kontaktirao je broj telefona iz oglasa te je u razgovoru s nepoznatom muškom osobom dogovorio isplatu novčanog iznosa od 20.000 eura na svoj račun.

No, da bi dobio novac, rečeno mu je da treba uplatiti razne novčane iznose, svoje posljednje tri mjesečne plaće kao svojevrsni dokaz da tvrtka posluje, te još iznose za razna osiguranja, što je mladić i učinio.

S obzirom da nije primio nikakvu obećanu subvenciju, niti mu je vraćen uloženi novac, a osoba mu više ne odgovara na pozive, shvatio je da je prevaren. Visina materijalne štete procjenjuje se na oko 15.000 eura.

Policijski službenici poduzimaju radnje u cilju pronalaska počinitelja ovog kaznenog djela”, rekli su u varaždinskoj policiji danas.

Objava Mladić varalici uplatio 15.000 eura jer mu je obećao dati 20.000 eura pojavila se prvi puta na Danica.hr.