Slavek vozio pijan i bez vozačke, sutkinja ga oslobodila: ‘Žena me otjerala’

Vjekoslav je vozio pijan u vrijeme kad mu je vozačka dozvola bila oduzeta.

Sutkinja ga je ovih dana oslobodila svih prekršaja u prilično bizarnom postupku u kojem je svjedočilo i troje policajaca.

Kako se navodi u optužnom prijeldlogu policije, Vjekoslav (34) – inače profesionalni vozač – u ožujku oko 20.20 sati u Madžarevu kod Novog Marofa upravljao je škodom varaždinskih oznaka pod utjecaj alkohola od jednog promila, i to “za vrijeme dok mu je oduzeta vozačka dozvola”.

Vozač se branio kako je bio zaustavljen i alkotestiran u razmaku od pet minuta od zadnje konzumacije alkohola.

Čekati 15 minuta

“Nisam ni namjeravao voziti, ali sam se posvađao sa ženom i da se smirim popio sam dva alkoholna pića. Kako me je žena istjerala iz kuće, otišao sam i nakon toga u vrlo kratkom roku zaustavljen i alkotestiran. Nije proteklo 15 minuta od alkotestiranja, a nisam ništa ni jeo cijeli dan.

Što se tiče vožnje bez vozačke, za to se smatram krivim, ali nisam znao da mi je mjera izrečena. Da sam znao, ne bih vozio sigurno jer sam inače profesionalni vozač”, branio se Slavek.

Njegov odvjetnik uopzorio je pritom kako je za alkotestiranje uređajem Dräger potrebno pričekati najmanje 15 minuta od zadnje konzumacije alkohola. U policijskom zapisniku brisano je i dopisivano vrijeme alkotestiranja, pa nije vidljivo u koliko je točno sati bila zadnja konzumacija.

Sutkinja je uvidom u taj zapisnik ustanovila i kako je najprije napisano da je vozač popio šest pića, a potom je ispod navedeno da ih je popio deset. Vrijeme zadnje konzumacije nije u potpunosti čitljivo jer je najprije navedeno jedno, pa preko toga drugo vrijeme.

“Također, nije u potpunosti razvidno u koliko je sati postupanje prema njemu započelo, a u koliko je sati provedeno ispitivanje, tako da nije sa sigurnošću utvrđeno je li proteklo 15 minuta od zadnje konzumacije pića do alkotestiranja”, ističe sutkinja u oslobađajućoj presudi.

Šest malih piva

Osim toga, oslobođen je i za drugi prekršaj – vožnju unatoč zabrani i oduzimanju vozačke – jer su i tu policajci pogriješili kod upisa podataka. Oslobođen je unatoč priznanju da je počinio taj prekršaj.

Na suđenju su ispitani policajci Alen, Anja i Kornelija. Alen je tako rekao da je zapisnik popunjavala njegova kolegica Anja, a Anja je pak tvrdila da je zapisnik zapravo pisala vježbenica Kornelija koja je na ročištu kazala da tog dana uopće nije bila na poslu.

Anja se, kaže, sjeća kako je vozač rekao da je popio šest malih piva oko 14 sati, a da je postupanje prema njemu počelo oko 19.30 sati. No, za manjkavost zapisnika optužila je kolegicu Korneliju koja pak tog dana nije bila na poslu.

Sutkinja je Vjekoslava na koncu oslobodila svih prekršaja koje mu je policija stavila na teret, a svi troškovi postupka padaju na teret države. Policijska uprava može se žaliti na presudu.

Objava Slavek vozio pijan i bez vozačke, sutkinja ga oslobodila: ‘Žena me otjerala’ pojavila se prvi puta na Danica.hr.