Pijani balavac bez vozačke usmrtio motorista. Prijeti mu 15 godina zatvora

Županijsko državno odvjetništvo podiglo je optužnicu protiv mladića (19) koji je pijan usmrtio motociklista (37) kod Novog Marofa.

Tereti ga se da je 1. svibnja ove godine oko 19 sati u Viničnom, upravljajući osobnim automobilom bez položenog vozačkog i pod utjecajem alkohola od 1,12 promila, vozilom prešao na lijevi dio kolnika kojim se kretao 37-godišnji motociklist.

“Došlo je do sudara u kojem je motociklist zadobio teške tjelesne ozljede od kojih je u bolnici preminuo. Okrivljenik je u istražnom zatvoru te je u optužnici predloženo produljenje zbog opasnosti od ponavljanja kaznenog djela”, navode varaždinski tužitelji.

Motociklist je u nesreći zadobio teške ozljede glave te je naknadno preminuo u bolnici, unatoč naporima liječnika da mu spase život.

“Mladić (19) upravljao je automobilom pod utjecajem alkohola krećući se kroz Vinično. U jednom je trenutku vozilom prešao na lijevu stranu kolnika i prednjim desnim dijelom vozila udario u prednji dio neregistriranog motocikla kojim je iz suprotnog smjera upravljao 37-godišnjak.

U prometnoj nesreći vozač motocikla je zadobio teške tjelesne ozlijede te mu je medicinska pomoć pružena u Općoj bolnici Varaždin”, priopćili su varaždinski policajci dan nakon nesreće.

No, nesretni je motociklist kasnije podlegao ozljedama. Županijsko državno odvjetništvo otvorilo je istragu protiv mladog vozača. Sad mu optužnicom prijeti do 15 godina zatvora.

Objava Pijani balavac bez vozačke usmrtio motorista. Prijeti mu 15 godina zatvora pojavila se prvi puta na Danica.hr.